ক্ষতিপূরণ দিতে হবে সরাসরি ব্যাঙ্ক অ্যাকাউন্টে! নির্দেশ সুপ্রিম কোর্টের

ওয়েব ডেস্ক: মোটর দুর্ঘটনার (Accident) ক্ষতিপূরণ (Compensation) দাবিদারের ব্যাঙ্ক অ্যাকাউন্টে (Bank Account) সরাসরি পাঠানোর নির্দেশ দিল সুপ্রিম কোর্ট (Supreme Court)। বিচারপতি জেকে মহেশ্বরী এবং বিচারপতি রাজেশ বিন্দলের ডিভিশন বেঞ্চ সম্প্রতি একটি মামলার রায়ে দেশের সব হাইকোর্ট ও ট্রাইবুনালকে এই নির্দেশ অনুসরণ করার কথা বলেছে।

সাধারণত, ক্ষতিপূরণ নিয়ে কোনও বিতর্ক না থাকলে বীমা কোম্পানিগুলি ট্রাইবুনালে টাকা জমা দিয়ে থাকে। এতে দাবিদারকে ক্ষতিপূরণ পেতে অনেকটা অতিরিক্ত সময় অপেক্ষা করতে হয়। এই প্রক্রিয়া সহজ করতে আদালত বলেছে, ট্রাইবুনালকে অবহিত করেই ক্ষতিপূরণের অর্থ সরাসরি দাবিদারের ব্যাঙ্ক অ্যাকাউন্টে পাঠানো যাবে। এতে অনর্থক দেরি এড়ানো যাবে।

আরও পড়ুন: বেআইনি মসজিদ ভাঙায় গড়িমসি, থানে পুরসভাকে ভর্ৎসনা বম্বে হাইকোর্টের

দেশের সর্বোচ্চ আদালত আরও জানিয়েছে, ক্ষতিপূরণ দাবিদারদের শুরুতেই ব্যাঙ্ক অ্যাকাউন্টের তথ্য দিতে বলা হলে, ট্রাইবুনাল সহজেই তাঁদের টাকা পাঠানোর নির্দেশ দিতে পারবে। যেসব ক্ষেত্রে নাবালক দাবিদার রয়েছেন বা ক্ষতিপূরণের অর্থ স্থায়ী আমানতে রাখার নির্দেশ দেওয়া হয়, সেখানে সংশ্লিষ্ট ব্যাঙ্ক যথাযথ ব্যবস্থা নিয়েছে কিনা, তা ট্রাইবুনালকে জানাতে হবে।

এই নির্দেশ কার্যকর করতে সুপ্রিম কোর্ট দেশের সব হাইকোর্টকে রায়ের অনুলিপি পাঠানোর নির্দেশ দিয়েছে। ক্ষতিপূরণ ব্যবস্থাকে আরও স্বচ্ছ ও দ্রুত করার স্বার্থে আদালতের এই নির্দেশ অত্যন্ত গুরুত্বপূর্ণ বলে মনে করছেন বিশেষজ্ঞরা।